भारत के विवादास्पद मुस्लिम धर्म प्रचारक जाकिर नाइक के उपदेशों पर भारत सहित सम्पूर्ण विश्व में शुरू हुआ बवाल थमने का नाम नहीं ले रहा है । इस विषय पर पक्ष और विपक्ष के वक्तव्यों से माहौल निरन्तर गर्म होता जा रहा है । उल्लेखनीय है कि इस विषय पर बहस तब शुरू हुई, जब यह तथ्य प्रकाश में आया कि ढाका में 20 लोगों की ह्त्या करने वाले आतंकियों का मुख्य प्रेरणास्त्रोत इस्लामी उपदेशक जाकिर नाइक था । इस तथ्य के प्रकाश में आने के बाद भारत सहित सम्पूर्ण विश्व में बसने वाले मुसलमानों के लिए यह अत्यावश्यक हो गया है कि वे ऐसे तत्वों का न केवल बहिष्कार करें, बल्कि अपने धर्म से प्रेरित आतंकवाद के खिलाफ एक स्पष्ट स्टैंड लेना शुरू करें। अब यह कहने भर से काम नहीं चलने वाला कि आतंक का कोई धर्म नहीं होता या आतंक और इस्लाम का कोई सम्बन्ध नहीं है । बांग्लादेश की प्रधानमंत्री शेख हसीना वाजिद ने ढाका में 20 लोगों की ह्त्या पर तीखी प्रतिक्रिया व्यक्त करते हुए कहा कि रमजान के पवित्र महीने में बेगुनाह मेहमानों पर हमला करने वाले इस्लाम को मानने वाले नहीं हो सकते। लेखिका तस्लीमा नसरीन का कहना था कि आतंकियों ने लोगों को कलमा पढ़वाया और जिन्हें कलमा याद था उन्हें बख्श दिया और दूसरों की गर्दन रेत दी। उनके अनुसार ऐसे कट‌्टरपंथ और क्रूरता की शिक्षा धर्म से ही आती है। किंतु ऐसी सोच रखने वाले उन तमाम लोगों को क्रूर साबित कर देते हैं जो इस्लाम को मानते हुए भी कट्‌टपंथियों के शिकार हो रहे हैं। शिवसेना ने जिस समय नाइक पर पाबंदी लगाने की मांग की उसी समय मक्का से नाइक का संदेश आया कि ढाका में जो कुछ हुआ वह गैर-इस्लामी था। उनकी दलील है कि फेसबुक पर उनके डेढ़ करोड़ फॉलोअर हैं और पीस टीवी पर उनके उपदेशों को बीस करोड़ लोग सुनते हैं। जरूरी नहीं कि उनमें से सारे लोग महज उन्हीं की बातें सुनते हों। वे किसी और को सुनकर भी प्रभावित हो सकते हैं और हिंसा कर सकते हैं।